**МОТИВИ**

**към проекта на УСТРОЙСТВЕН ПРАВИЛНИК НА ДИПЛОМАТИЧЕСКИЯ ИНСТИТУТ КЪМ МИНИСТЪРА НА ВЪНШНИТЕ РАБОТИ**

**Причини, които налагат приемането на нормативния акт:**

Действащият към момента Устройствен правилник на Дипломатическия институт към министъра на външните работи е приет през 2005 г., преди влизането в сила на Закона за дипломатическата служба, обн., ДВ, бр. 78 от 2007 г. Въпреки подробната нормативна уредба на настоящия Устройствен правилник на Дипломатическия институт, която доказа своята устойчивост през изминалите години, налага се приемането на нов Устройствен правилник, с който да бъдат допълнени и конкретизирани разпоредбите относно структурата, ръководството и организацията на дейност на Института, в съответствие с чл. 81, ал. 3 от Закона за дипломатическата служба.

**Цели, които се поставят с приемането на нормативния акт:**

Хармонизиране на разпоредбите на Устройствения правилник на Дипломатическия институт със Закона за дипломатическата служба. Конкретизиране и допълване на разпоредбите относно управлението, структурата и организацията на дейността на Института.

**Финансови и други средства, необходими за прилагането на новата уредба:**

Прилагането на предложения проект на Устройствен правилник не изисква допълнителни финансови средства и няма да доведе до пряко или косвено въздействие върху държавния бюджет.

**Очаквани резултати от прилагането, включително финансовите, ако има такива;**

Прилагането на предложения проект на Устройствен правилник ще доведе до ясно и конкретно определяне на управлението, структурата и дейността на Дипломатическия институт и неговите звена в нормативен акт. Новият Устройствен правилник ще позволи по-добра обществена информираност и видимост по отношение на Дипломатическия институт, неговата мисия, цели и основни дейности.

**Анализ за съответствие с правото на Европейския съюз:**

С проекта на Устройствен правилник не се въвеждат разпоредби от правото на Европейския съюз.

**МИНИСТЪР НА ВЪНШНИТЕ РАБОТИ:**

**НИКОЛАЙ МИЛКОВ**